Henryk Wieniawski

Henryk Wieniawski (født 10. juli 1835 i Lublin, død 31. mars 1880 i Moskva) var en polsk komponist og pedagog. Han regnes som en av musikkhistoriens betydeligste fiolinvirtuoser, og komponerte noen av de viktigste verkene innen fiolinmusikken.

Liv og virke 
Han ble født i en polskjødisk familie som hadde konvertert til katolisismen. Hans far, Tadeusz, var en kjent kirurg, og hans mor, Regina, var en fremtredende pianist. Hun var Wieniawskis første pedagog, og senere studerte han hos Jan Hornziel, fiolinist ved Teatr Wielki i Warszawa, og Stanisław Serwaczyński, solist og konsertmester ved Operaen i Budapest. 

I 1843, i en alder av åtte år, reiste han til Paris, hvor han studerte hos Lambert-Joseph Massart ved konservatoriet. Han fullførte studiene i 1846, i en alder av 11 år, og i 1848 debuterte han i St. Petersburg. I 1850 ble han sammen med sin bror Józef med på utstrakte konsertreiser i mange europeiske land, og skapte sensasjon med sitt fiolinspill. Etter flere suksesser ble han i 1859 utnevnt som solofiolinist hos den russiske tsar, og underviste ved konservatoriet i St. Petersburg 1862-1867. 

I 1872, etter 12 år i Russland, reiste han sammen med Antoni Rubinstein på en stor turné i USA. I løpet av 8 måneder gav han 215 konserter. Wieniawski ble i USA frem til 1874, hvor han konserterte med den kjente operasangerinnen Pauline Lucca. Etter å ha kommet tilbake til Europa underviste han ved konservatoriet i Brussel 1874-1877, hvor han var lærer for blant andre Eugène Ysaÿe. 

Wieniawski døde i Moskva, og ble gravlagt på Powązki-kirkegården i Warszawa.

Ettermæle 
Siden 1935 avholdes en internasjonal fiolinkonkurranse til hans ære (Henryk Wieniawski internasjonale fiolinkonkurranse). Denne er verdens eldste fiolinkonkurranse, og regnes som en av verdens mest prestisjefulle. 

Wieniawski gjenkjennes som en av de fremste fiolinister og mest anerkjente komponister innen fiolinmusikken. Komposisjonene hans er delvis holdt i brillantstilen, med elementer av romantisk lyrikk og polske folkemusikktradisjoner. Han komponerte hovedsakelig for fiolin, og tok i bruk et bredt spekter av virtuosteknikker i verkene sine. Han skrev noen av de viktigste og vanskeligste verker innen repertoaret, blant annet to svært vanskelige fiolinkonserter (1853 og 1870). Andre kjente verker omfatter blant annet hans Études-Caprices (1863), Scherzo-Tarantelle (1856), Légende (1860) og en rekke masurkaer, poloneser og kujawiaker.

Viktigste verker 

 Grand caprice fantastique sur un thème original op. 1
 Allegro de sonate, presto pour violon et piano concertant op. 2
 Souvenir de Posen, mazurek d-moll op. 3
 Première polonaise de concert D-dur op. 4
 Adagio élégiaque A-dur op. 5
 Souvenir de Moscou, deux romances russes op. 6
 Capriccio-Valse E-dur op. 7
 Grand duo polonais pour violon et piano concertant op. 8
 Romance sans paroles et Rondo elegant op. 9
 L’École moderne, Études-Caprices pour le violon seul op. 10
 Le Carnaval russe, improvisations et variations humoresques op. 11
 Deux mazourkas de salon: La champêtre et Chanson polonaise op. 12
 Fantaisie pastorale op. 13
 Premier grand concerto fis-moll op. 14
 Thème original varié op. 15
 Scherzo-Tarantelle g-moll op. 16
 Légende op. 17
 Études-Caprices op. 18
 Deux mazourkas caractéristiques: Obertass et Le Ménétrier op. 19
 Fantaisie brillante sur “Faust” op. 20
 Polonaise brillante A-dur op. 21
 Deuxième grand concerto d-moll op. 22
 Gigue e-moll op. 23
 Fantaisie orientale a-moll op. 24
 Kujawiak a-moll
 Souvenir de San Francisco
 Souvenir de Lublin
 Kujawiak C-dur
 Polonaise triomphale
 Rêverie fis-moll
 Nocturne pour violon seul 
 Romance 
 Rondo alla polacca e-moll

Referanser

Eksterne lenker 
 
 
 
 

Wieniawski, Henryk
Wieniawski, Henryk
Personer fra Lublin